2021/0319 (NLE)

Pasiūlymas

TARYBOS ĮGYVENDINIMO SPRENDIMAS

dėl Estijos ekonomikos gaivinimo ir atsparumo didinimo plano įvertinimo patvirtinimo

EUROPOS SĄJUNGOS TARYBA,

atsižvelgdama į Sutartį dėl Europos Sąjungos veikimo,

atsižvelgdama į 2021 m. vasario 12 d. Europos Parlamento ir Tarybos reglamentą (ES) 2021/241, kuriuo nustatoma ekonomikos gaivinimo ir atsparumo didinimo priemonė, ypač į jo 20 straipsnį,

atsižvelgdama į Europos Komisijos pasiūlymą,

kadangi:

(1)COVID-19 protrūkis sutrikdė Estijos ekonomiką. 2019 m. Estijos vienam gyventojui tenkantis bendrasis vidaus produktas (BVP) sudarė 67 % Sąjungos vidurkio. Pagal Komisijos 2021 m. vasaros prognozę, Estijos realusis BVP 2020 m. sumažėjo 2,9 %, tačiau numatoma, kad 2020–2021 m. jis iš viso padidės 1,8 %. Tarp vidutinio laikotarpio ekonominės veiklos rezultatus veikiančių ilgalaikių veiksnių – visuomenės senėjimas, regioniniai ir socialiniai skirtumai, gana mažas išteklių našumas ir didelis taršos šiltnamio efektą sukeliančiomis dujomis intensyvumas;

(2)2019 m. liepos 9 d. ir 2020 m. liepos 20 d. per Europos semestrą Taryba Estijai pateikė rekomendacijų. Konkrečiai Taryba rekomendavo Estijai didinti socialinės apsaugos sistemos adekvatumą, be kita ko, išplečiant bedarbio pašalpų aprėptį, ir galimybes naudotis įperkamomis ir integruotomis socialinėmis paslaugomis, taip pat imtis priemonių vyrų ir moterų darbo užmokesčio skirtumui mažinti, be kita ko, didinant darbo užmokesčio skaidrumą. Ji taip pat rekomendavo gerinti sveikatos priežiūros sistemos prieinamumą ir didinti jos atsparumą, be kita ko, sprendžiant sveikatos priežiūros darbuotojų trūkumo problemą, stiprinant pirminę sveikatos priežiūrą ir užtikrinant svarbių medicinos reikmenų tiekimą. Be to, ji rekomendavo spręsti kvalifikuotų darbuotojų trūkumo klausimą ir skatinti inovacijas stiprinant švietimo ir mokymo sistemos pajėgumą ir atitiktį darbo rinkos poreikiams. Estijai taip pat buvo rekomenduota investicijas sutelkti į žaliąją ir skaitmeninę pertvarką, visų pirma, į įmonių skaitmeninimą, mokslinius tyrimus ir inovacijas, be kita ko, remti mažųjų ir vidutinių įmonių inovacinius gebėjimus, švarią ir efektyvią energijos gamybą bei naudojimą, efektyvų išteklių naudojimą ir tvarų transportą, prisidedant prie laipsniško ekonomikos priklausomybės nuo iškastinio kuro mažinimo. Be to, Taryba rekomendavo užtikrinti pakankamas galimybes gauti finansavimą ir aktyviau stengtis užtikrinti veiksmingą kovos su pinigų plovimu sistemos priežiūrą ir vykdymą. Galiausiai, Estijai buvo rekomenduota imtis visų būtinų priemonių, kad būtų veiksmingai kovojama su COVID-19 krize, palaikoma ekonomika ir, kai leis ekonominės sąlygos, vykdoma fiskalinė politika, kuria siekiama užtikrinti apdairią vidutinės trukmės laikotarpio fiskalinę būklę ir skolos tvarumą, kartu didinant investicijas. Įvertinusi pažangą, padarytą įgyvendinant šias šaliai skirtas rekomendacijas, tuo metu, kai buvo pateiktas ekonomikos gaivinimo ir atsparumo didinimo planas, Komisija daro išvadą, kad rekomendacija imtis visų būtinų priemonių, kad būtų veiksmingai kovojama su pandemija, palaikoma ekonomika ir remiamas būsimas jos atsigavimas, įgyvendinta visapusiškai. Be to, ji daro išvadą, kad pažanga įgyvendinant rekomendacijas sutelkti investicijas į energetikos tinklų jungtis yra didelė;

(3)Tarybos rekomendacijoje dėl euro zonos ekonominės politikos euro zonos valstybėms narėms siūlyta, be kita ko, įgyvendinant savo ekonomikos gaivinimo ir atsparumo didinimo planus, imtis šių veiksmų: inter alia, užtikrinti politikos kryptį, kuria remiamas ekonomikos atsigavimas, ir toliau didinti konvergenciją, atsparumą ir tvarų bei integracinį augimą. Tarybos rekomendacijoje euro zonos valstybėms narėms taip pat rekomenduota stiprinti nacionalines institucines sistemas, užtikrinti makrofinansinį stabilumą, baigti kurti ekonominę ir pinigų sąjungą ir stiprinti tarptautinį euro vaidmenį;

(4)birželio 18 d. pagal Reglamento (ES) 2021/241 18 straipsnio 1 dalį Estija Komisijai pateikė nacionalinį ekonomikos gaivinimo ir atsparumo didinimo planą. Jis pateiktas po konsultacijų, vykdytų pagal nacionalinę teisinę sistemą su vietos ir regionų valdžios institucijomis, socialiniais partneriais, pilietinės visuomenės organizacijomis, jaunimo organizacijomis ir kitais atitinkamais suinteresuotaisiais subjektais. Nacionalinė atsakomybė už ekonomikos gaivinimo ir atsparumo didinimo planą yra jo sėkmingo įgyvendinimo ir ilgalaikio poveikio valstybėje narėje bei patikimumo visoje Europoje pagrindas. Pagal Reglamento (ES) 2021/241 19 straipsnį Komisija ekonomikos gaivinimo ir atsparumo didinimo plano aktualumą, efektyvumą, veiksmingumą ir darną įvertino vadovaudamasi to reglamento V priede pateiktomis vertinimo gairėmis;

(5)ekonomikos gaivinimo ir atsparumo didinimo planais turėtų būti siekiama ekonomikos gaivinimo ir atsparumo didinimo priemonės (toliau – priemonė), nustatytos Reglamentu (ES) 2021/241, ir Europos Sąjungos ekonomikos gaivinimo priemonės, nustatytos Tarybos reglamentu (ES) 2020/2094, bendrųjų tikslų, siekiant remti atsigavimą po COVID-19 krizės. Jais turėtų būti skatinama Sąjungos ekonominė, socialinė ir teritorinė sanglauda, prisidedant prie kiekvieno iš Reglamento (ES) 2021/241 3 straipsnyje nurodytų šešių ramsčių;

(6)valstybių narių įgyvendinamais ekonomikos gaivinimo ir atsparumo didinimo planais visoje Sąjungoje bus koordinuojamos pastangos investuoti ir reformuoti. Koordinuotai ir vienu metu įgyvendinant šias reformas ir investicijas ir vykdant tarpvalstybinius bei daugiašalius projektus, tokios reformos ir investicijos viena kitą papildys ir turės teigiamą šalutinį poveikį visoje Sąjungoje. Todėl maždaug trečdalį priemonės poveikio valstybių narių ekonomikos augimui ir darbo vietų kūrimui sudarys šalutinis kitose valstybėse narėse taikomų priemonių poveikis;

Subalansuotas atsakas prisidedant prie šešių ramsčių

(7)pagal Reglamento (ES) 2021/241 19 straipsnio 3 dalies a punktą ir V priedo 2.1 kriterijų, ekonomikos gaivinimo ir atsparumo didinimo planas iš esmės (A reitingas) yra visapusiškas ir deramai subalansuotas atsakas į ekonominę ir socialinę padėtį ir taip tinkamai prisideda prie visų šešių to reglamento 3 straipsnyje nurodytų ramsčių įgyvendinimo, atsižvelgiant į konkrečius šiai valstybei narei kylančius uždavinius ir jai skirtus finansinius asignavimus;